《朱寅仲写杏林春意图为内相素轩公题》
明代·童轩

何人貌此春意图，杏花照眼红模糊。滇城朱氏称好手，点染自谓当时无。

初疑桃源在人境，溪水无风明似镜。落红满岸误渔船，不见秦人来问讯。

复疑金谷桃李春，东风红紫几回新。豪华转首成消歇，不见花前劝酒人。

摩挲细认久乃得，知是匡庐董仙宅。门外青山万仞高，香炉五老森罗列。

天然一段幽奇趣，金削芙蓉隔旧世。个中茅屋几人家，流水閒云自来去。

飞岚掩翠望中迷，古木寒藤夹岸垂。抱琴来访者谁子，径度不避溪桥危。

苍苔白石连松岛，五陵游侠经过少。门静常时下鹿群，溪晴几见飞鸥鸟。

先生开窗心澹如，手摊一卷岐黄书。平生有志在经济，不作良相为良医。

活人不取青蚨直，种杏成林还自适。年年花发正春风，一片朝霞绚晴日。

朝霞一片树头红，赤城彷佛遥相通。从来种德知多少，但见春深子满丛。

实成更有于菟守，不似邻园杂花柳。綵云遮户最宜诗，香雪扑帘堪对酒。

先生一去经几霜，画图高行至今扬。苏耽橘井应同调，王母桃花可并芳。

文章内相耽清致，购图不惜千金费。高堂相对澹忘情，移得山林在城市。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。